Entstof: 'Selfsugtig om nie patentereg vir eers te los' | Netwerk24
21 Junie 2021 18:57
"Dit is selfsugtig, dit is onbillik en dit is geheel en al onregverdig," sê Ramaphosa.
Hy het reeds verlede jaar saam met Indië begin om farmaseutiese maatskappy te probeer oorhaal om tydelik die intellektuele patentereg op Covid-19-entstowwe te laat vaar. Só 'n kwytskelding sal meer lande in staat stel om entstowwe te vervaardig.
"Ons word in die gesig gestaar deur 'n noodtoestand wat die hele wêreld raak ... en sommige lande weier om dié bepaling tersyde te stel."
Sowel pres. Joe Biden van Amerika as pres. Emmanuel Macron van Frankryk is ten gunste van die tydelike kwytskelding van handelsverwante aspekte van intellektuele eiendomsreg (oftewel Trips).
Farmaseutiese maatskappye, Duitsland, Switserland en die Wêreldbank is egter teen die voorstel gekant omdat hulle meen so 'n kwytskelding sal innovasie smoor en dat entstofvoorraad deur 'n tekort aan produksievermoë beperk word.
Sowel Suid-Afrika as Indië het reeds gesê hulle het meer as genoeg kapasiteit vir die vervaardiging van die entstof.
"Al wat ons vra, is ... 'n tydperk van drie jaar om lande wat die vermoë het om die entstowwe te vervaardig, dit te laat doen," sê Ramaphosa.
"Niemand is veilig totdat almal in die wêreld veilig is nie."
Suid-Afrika het een van die laagste inentingsyfers ter wêreld.
Suid-Afrika, wat in die derde vlaag van die koronaviruspandemie is, kon tot dusver nog net 2 miljoen mense, sowat 1,8% van sy bevolking, inent. Dit is een van die laagste inentingsyfers ter wêreld.
Ramaphosa sê ondanks die terugslag wat die land se inentingsprogram beleef het met die vernietiging van 2 miljoen dosisse van Johnson & Johnson se entstof weens kontaminasie by 'n vervaardiger in Amerika, gaan Johnson & Johnson 2 miljoen plaasvervanger-dosisse na die land stuur.
Hy het herhaal dat die logistiek verbonde aan die Johnson & Johnson-entstof makliker is, veral in afgeleë plattelandse gebiede. – Reuters